Dorinel Munteanu a răbufnit după egalul cu Poli Iași: "Trebuia să-l scot în minutul 20"
Echipele Oţelul Galaţi și Poli Iași au remizat, 1-1, în ultimul meci al etapei a 30-a şi al sezonului regular.
"Trebuia să-l scot în minutul 20", a spus Dorinel Munteanu despre Teles Pereira
Oaspeții au deschis scorul în minutul 6, dintr-un penalty transformat de Roman, iar Oțelul a punctat prin Cisotti (71).
În urma acestui rezultat, cele două au încheiat returul pe locurile 11 și 12, cu 34, respectiv, 33 de puncte. Ele vor fi adversare și în prima etapă din play-out, fază a competiției în care vor intra cu 17p.
La finalul partidei, Dorinel Munteanu, antrenorul gazdelor, era un car de nervi. "Nu poți să fiu mulțumit după jocul echipei mele.
Cred că e cea mai slabă repriză de când antrenez această echipă. Ocaziile au fost de partea noastră. Lung a avut reflexe de portar mare, al nostru nici n-a transpirat. Adversarul a fost periculos pe contraatac, dar nu ne-a pus probleme. Lung cred că e jucătorul meciului.
Nu poți să fii mulțumit. Am forțat, dar asta a fost istoria jocului de astăzi. Ne așteaptă un meci la fel de greu, sper ca jucătorii să se trezească la realitate, pentru că valoarea jucătorilor nu a fost arătată pe teren.
Normal că sunt supărat când un jucător cu atâta experiență (n.r. – Teles Pereira) face două greșeli în 10 secunde și primesc penalty. Trebuie să-l scot în minutul 20, dar am zis să nu întrerup ritmul jocului.
Programul pare favorabil dacă ne trezim la realitate. Am pierdut foarte multe puncte pe teren propriu pe care nu ar fi trebuit să le pierdem. Sunt puțin supărat.
Nu se poate continua așa. Avem susținătorii noștri și nu pot pleca așa de la stadion. Faptul că nu a funcționat jocul în prima repriză m-a pus pe gânduri. Să văd cum se antrenează săptămâna asta, dar sigur vor fi schimbări", a afirmat fostul internațional.